
            Jeg hadde en svak følelse av at her hadde jeg vært før. Jeg fulgte stien over de store
                  myrene som strakte seg nordover fra fjordarmen. De høye stråene med dusker i toppene
                  dasket meg i ansiktet. Det var en tidlig sommermorgen. En svaleunge som ennå ikke
                  var noen mester i flygekunsten, vendte i for lav høyde, fikk et strå i den ene vingen
                  og stupte. Den ble liggende foran føttene mine og skrike med sped røst. Det vrengte
                  seg i meg da jeg satte den nakne foten på fuglen. Den sank ned i gjørme, men levde
                  likevel under huden min. Da jeg trakk foten bort, hadde den ennå hodet over vann og
                  jord og stirret på meg med et hatefullt, skremt øye. Jeg måtte klemme det vesle hodet
                  mellom fingrene før den tidde. Andre fugler sang. Grå dis lå under himmelen, solvarmen
                  ville snart spre den og gjøre dagen varm.

            Bak meg lå de få husene under berget, med sine handelsbuer og et par kaupmannaskip
                  på fjorden. En gammel mann som jeg delte seng med i natt, hadde sett på meg med blasse
                  øyne og sagt: – Her skal engang jentene danse. Han hadde vel sin drøm om kvinner og
                  hvitt lin, om byer og menn med krus i nevene. Han sov ennå da jeg gikk. Jeg hadde
                  bøyd meg for ham i dyp vørdnad, – en vismann med dødens skygge i øyekrokene og en
                  bringe som pustet tungt.

            Så rinner da en morgentime over Slagen, med sine slakke høydedrag og tung skog. Nå
                  følger jeg elvefaret. Det snor seg fram og er så smalt at jeg kan hoppe over om jeg
                  vil. Her vet jeg de førte skipet opp. Det stakk grunt. Drakehalsen med sin skjønnhet
                  og trusel løftet seg over lauvskogen. Det ligger nå to voksne svaler over meg i hvit
                  luft. De har mistet noe og mener vel at jeg er drapsmannen. Jeg, som leiter etter
                  den som ikke dreper, mens varslene om andres drap forfølger meg og tar nattesøvnen
                  bort.

            Jeg dreier av fra elva og følger rideveien opp til hovet som ligger mellom trærne
                  på høydedraget. Hovet er blitt påbygd i den ene enden. Det ferske tømmeret er hvitt
                  og stikker seg ut fra det gamle, tjærebrune. Ved offersteinen i tunet bøyer jeg meg
                  ned og lukter. Steinen har mørke flekker etter blod, men vind og væte har båret dunstene
                  med seg. Jeg går bort og kjenner på døra, den er stengt. Den har en lås med fin skoning
                  omkring. De er navngjetne her for sine flinke smeder. Det gjør godt å la fingrene
                  gli over jernet.

            Ikke et menneske er å se.

            Så ligger vel vaktmannen og sover rusen ut, han som dag og natt skal være godens verge
                  inntil en avstand av ti pilskudd fra hovet. Ennå er det dis over myrdragene under
                  meg. Jeg ser et par kyr som ligger og jorter, og et fjernt raut høres så svakt at
                  det nesten går i ett med min egen litt skremte pust.

            Går langsomt ned fra hovet.

            Misliker å være alene på et slikt sted, uten én med meg som jeg kan skjule mitt skremte
                  sinn bak og la mine egne hjerteslag gå i ett med hans. Sammen kunne vi ha dekket oss
                  med små ord, spøkt om blod og guddom, ledd av de døde i haugene og i vinden, som sover
                  dypere enn vi noen gang har sovet inntil denne dag. Skotter meg omkring. Hører bare
                  de svalene som skriker.

            Nå stiger soløyet: da ser jeg Baldersberg, straks etter også Bø. Men ikke et menneske
                  er å øyne. Ennå er det tett dis i nord, der Borre ligger. Så går jeg ned fra hovet.

            Da ser jeg gården Oseberg: den vokser ut av morgenskodde og grått lys. Jeg teller
                  husene og kommer til vel tjue. Kanskje er det også noen mindre her som jeg ennå ikke
                  har fått øye på. Det er et mektig tun. Gården gjør et enda sterkere inntrykk på meg
                  enn jeg hadde ventet. Alle snakker jo om Oseberg. De skumler om Oseberg, misunner
                  Oseberg. Nå står jeg her.

            Da får jeg også øye på skipet nede i elva. Det smidige drakehodet stikker fram over
                  bjørkelauvet.

            Langsomt går jeg opp til gården. Ikke et menneske er å se, ikke en lyd å høre. I stillheten
                  blir min egen pust så sterk. Da med ett står én bak meg.

            Han er på min egen alder, eller kan hende litt yngre, smidig, på vakt. Men det er
                  noe vennlig i øynene hans da jeg først får tak i dem. Skjegget er skåret til med stor
                  dyktighet og sans for et godt ytre. Han er glattraket omkring munnen. De ungdommelige,
                  røde leppene gir ansiktet et sanselig drag. Håret er noe for kort. Det faller i bølger,
                  skuldrene er tette, han er uten kappe, skjorta er ikke snørt til i halsen. Omkring
                  hoftene har han et mykt skinn som når ned til knærne. Jeg vet at den skikken ikke
                  er uvanlig i Irland. Han er barbeint og bærer en kniv i beltet.

            – Er du fakkelbæreren? spør jeg.

            – Ja, svarer han, – dét er jeg også. Men jeg har aldri fakkelen tent når jeg går slik
                  omkring gården. Om vinteren ville en uvenn se ilden, og hva skal jeg med en fakkel
                  om sommeren? Jeg har stått over henne og forklart nettopp det. Hun svarer da at de
                  bærer tente fakler i Borre og på Geirstad. Men du er klokere enn dem, sier jeg. Hun
                  ser på meg og gjentar at jeg likevel skal tenne fakkelen, for folkesnakkets skyld.
                  Men jeg gjør det ikke. Hun sover tungt og ser lite. – – –

            Vi går inn i tunet, han bak meg, jeg kjenner en underlig ro i hans selskap, enda han
                  har kniv i beltet. Han sier at bare én dør er låst her. Det er hennes, ellers kan
                  du gå inn hvor du vil. Vi har våre speidere ute og venter ingen uvenn hit. Snart kommer
                  sønnen hennes tilbake fra viking.

            – At ingen er oppe ennå –? spør jeg.

            – Det er bare i dag, svarer han. – Om du vil, skal jeg ta deg med rundt og syne deg
                  dem du vil ha nytte av å lære å kjenne her.

            Jeg takker for det. Vi står mot hverandre i tunet. Jeg vet han er min venn – så lenge
                  jeg er hans. Jeg vet også at blir det krevd av ham, går denne mannen over lik. Alltid
                  siden vil han bære den han drepte på skuldrene.

            Han går foran meg ned mot stallen.

            Det er ingen vei tilbake, jeg må følge med. Det kjennes som en snor er strukket fra
                  hans nakke til min hals. – Jeg heter Heming, sier han og snur seg mot meg og smiler.
                  Med ett blir jeg fylt av takknemlighet ved at han stoler på meg.

            Våpenløs kom jeg hit.

            *

            Jeg kunne ikke høre de myke skrittene til Heming da han gikk foran meg over tunet.
                  Han skjøv opp døra til stallen. Det gvinte i hengslene, vi skrevet over dørstokken.
                  Stallen var tom. Hestene var på beite nå sommerstid. Men i et av spiltauene lå en
                  mann og sov. Leppene hans var skåret av. Tennene var synlige både i over- og undermunnen.

            Vakker var den mannen ikke. Håret hang i tjafser ned i ansiktet og dekte ørene. Øynene
                  var lukket. Skuldrene nakne, han hadde et skinn om livet og pustet tungt. Heming sa
                  lavt: – Det er seidmannen Lodin. Kan du kjenne det lukter av pusten hans?

            Jeg bøyde meg da ned og luktet. Det strømte ut vonde dunster mellom de sterke, nakne
                  tennene. Kuttene i leppekjøttet var blålige og så ut til å være gjort med kvass kniv.
                  Heming sa: – Han gjorde det selv. Etterpå åt han i seg sine egne lepper. Han ville
                  ikke miste noe av styrken. Siden da kjenner jeg meg uvel når Lodin er nær.

            Det blir jo sagt at Odin skjenker sin dype viten bare til den som vil ofre sine egne
                  lepper til ham? Men jeg spør: – Hvorfor åt da Lodin leppene i seg? Skar han dem ikke
                  heller av for å sette frykt i oss andre på gården Oseberg og få makt over oss? Kan
                  han seide, eller kan han ikke –? Jeg tror ingen kjenner seg helt viss på det. Kanskje
                  heller ikke han.

            Vi sto bøyd over Lodin, ennå var det ikke en lyd å høre på gården Oseberg, uten den
                  tunge pusten fra mannen under oss. Han vendte seg med ett om på siden. Jeg sto på
                  sprang. Da la Heming en hånd på min ene arm. Vi ble stående. Igjen falt Lodin til
                  ro. Senene syntes som sterke snorer i underarmene hans. Han måtte være en mann med
                  stor kroppslig styrke.

            Heming sa lavt:

            – Vi begynte å vokte på ham. Han merket det. Når vi andre på gården sto ved husnovene
                  for å holde et øye med hans vei, lo han med ett bak oss. Vi fikk for vane å gå stille
                  over tunet. Da gikk han stillere og la en hånd på våre skuldre bakfra. Han synte oss
                  en gang at svetten hans kunne brenne. Vi kom fra åkeren og hadde skåret korn. Alle
                  var slitne, dagen varm. Da med ett strøk han en neve svette av kroppen og kastet den
                  ut i vinden. Den tok fyr. En gammel mann her på gården fikk brannsår i ansiktet.

            Jeg så at Lodin en natt gikk inne i en flamme, og flammen vandret omkring gården Oseberg.
                  Eller så jeg ham bare i søvne, og var det en fakkel han bar? Det luktet svidd. Jeg
                  ville springe etter ham, men torde ikke. Jeg så også andre skikkelser gå bak Lodin.
                  Det siste skremte meg mest. Vervet han nå de andre, smidde han en ring av seidmenn
                  omkring oss som stridde imot? Da morgenen kom – jeg vet ikke hvordan jeg var kommet
                  i seng – spurte jeg meg om det var bare for mitt indre øye at han hadde gått med en
                  flamme omkring gården.

            De sier han har ingen mor. Da han hadde skåret leppene av, var det en gammel mann
                  her, han heter Bjørnar, som sa: – Lodin har ingen mor. Aldri før hadde noen spurt
                  hvem som var mor til Lodin. Det ordet begynte å gå at han var sluppet ned fra Åsgårdreia
                  en vinternatt for å gå leppeløs og med en flamme om gården Oseberg.

            Jeg vet at også hun der inne er redd for ham. Vi satt i et julegilde et år. Da reiste
                  Lodin seg og hentet et drikkehorn. I alles påsyn bar han det fram til henne. Smilte
                  med sine nakne tenner. Bøyde seg for henne og bød fram hornet.

            Da våget hun ikke å drikke av det. Jeg kan ennå se for meg det gamle, furete ansiktet
                  hennes, så uredd, så hardt – men hun torde ikke. Alle vi andre satt omkring. Det var
                  dødsstille i hallen. Det var en taus kamp mellom en mektig, gammel kvinne og en leppeløs
                  mann. Og hun tapte.

            Da lo han, og drakk. Tømte hornet, kastet det og lo lenge.

            Så lo vi alle, også hun lo. Men hans latter sitter ennå i øret mitt som et vondt minne.

            Verre enn det: da morgenen kom lå det en død hest i stallen.

            Det var ikke en av hennes hester. Nei, ikke dronningens, men min gamle venn her, Bjørnar,
                  det var han som fikk ansiktet svidd da svetten til Lodin brente, – han eide en hest.
                  Den var hans eneste rikdom. Nå lå den død i stallen.

            Vi satte ut vakter om gården da kvelden kom. De skulle, sa vi, varsle om våre motmenn
                  gikk til åtak. Men vaktene torde ikke vokte på Lodin, og da hjalp det lite. Neste
                  kveld sendte hun bud på ham.

            Dét var hans seier, det ble mitt nederlag. Jeg følte det slik. Dronningen våget ikke
                  å tukte Lodin, – ikke sende ham bort, ikke henge ham opp. Hun kalte ham isteden inn
                  til seg. Han gikk fra henne med rike gaver.

            Men hjelper det henne? Hun kan nok kjøpe ham for en tid. Men hvor lenge vil det hjelpe
                  henne?

            Det kom igjen for meg: Om Lodin går sammen med seidmennene i Borre og Kaupanger, på
                  Geirstad og Sæheim? Hva da? Har det noen gang hendt at seidfolket har lagt sine skjulte
                  kunster sammen og brukt dem mot oss andre? Det kom også for meg: – Om jeg dengte ham
                  opp –?

            Ja?

            Heming så på meg. Ennå sov Lodin. Han ynket seg, luktene fra hans onde ånde steg opp
                  mot oss. – Luktet det vondt av pusten hans før han skar leppene av? spurte jeg. –
                  Ja, svarte Heming. – Men vi merket det ikke så godt da.

            Heming førte meg nå ut i tunet. Den gråblå sommerdisen var ved å lette. Ennå sov gården.
                  Heming sa:

            – Lodin og jeg møttes nettopp her. Han sto der du står, jeg her jeg står. Det er bare
                  tre netter siden. Ingen av oss ville vike for den andre. Jeg flekte leppene, så også
                  mine tenner syntes. Da kom det for meg: – Om han har evne til å tappe viljen ut av
                  kroppen min og forstanden ut av hodet –?

            Da slo jeg til ham.

            Han gikk i tunet, så krøp han opp og sprang. Armen min visnet ikke.

            Men før ordet om min seier hadde bredt seg over gården Oseberg og sunket ned i alle
                  her, sto Lodin på trammesteinen og skar det ene øret sitt av. Han tygde det i seg.

            Da var det flere av oss som spydde.

            La du merke til at han hadde bare ett øre?

            Heming la en lett hånd på min ene skulder. To svaler fløy over oss.

            Ennå sov alle på gården Oseberg.

            *

            Heming førte meg nå til et hus som jeg skjønte måtte være kvinneburet. Han gikk foran
                  inn. Ved dørstokken i svalgangen lå en ung kvinne og sov. Hun hvilte på ett skinn
                  og hadde et annet over seg. Skuldrene var nakne. Hun hadde lyst hår.

            Heming hvisket til meg: – Det er en tidligere trellkvinne fra Irland. Nå er hun frigitt
                  og arbeider som taus. Kvinnene på gården Oseberg sover skiftevis om nettene på dørstokken
                  inn til dronningens kammer. Så vil de også leike at de har en tjenerinne på sin dørstokk,
                  som kan springe opp og komme med linet når de roper. Det er da blitt Odnys arbeid.
                  Er hun ikke vakker –?

            Han strøk fellen til side, og vi så henne naken. Hun lå på magen. Huden var myk og
                  hvit, ryggen dypt buet, hun pustet så lett at musklene nesten ikke rørte seg. Over
                  lårene hadde hun røde striper etter slag.

            – Hvem kjøpte henne fri? spurte jeg lavt.

            – Jeg, sa Heming. – Jeg var blitt kjær i henne, men det ville koste for mye av min
                  ære om jeg tok henne til ekte så lenge hun var trellkvinne. Det var heller ikke uten
                  fare: Lodin kunne komme til å hevde at trelldom smitter og en natt slå meg ned og
                  føre meg bort til salg. Da gikk jeg til henne der inne. Det er ingen enkel sak å slippe
                  inn til dronningen om hun ikke er i lune til det. Men jeg sparket en av tausene bak,
                  og i hylet som fulgte, slo jeg opp dørene og gikk inn.

            Da var jeg ærlig. Vet du at det går an å være ærlig med en baktanke, for å oppnå det
                  som du også, om nødvendig, ville kjøpt med en løgn? – Jeg er blitt kjær i Odny, sa
                  jeg. – Jeg er villig til å arbeide for deg to år uten lønn, hvis du gir henne fri
                  nå.

            Ofte hadde jeg stirret inn i det harde og likevel så myke ansiktet til dronningen.
                  Hun kan skjule seg bak rynkene. Det blasse i øynene hennes er som et teppe hun kan
                  krype inn bak. Men hun har likevel et farlig og sterkt blikk.

            Da lo hun og nektet.

            Hvorfor skulle hun – en gang så varm i blodet, gi en ung mann høve til å gå under
                  fell med den kvinnen han elsket? Hun så min pine og nød den. Jeg vil ikke si hun er
                  ond. Ikke bare. Jeg tror at om jeg hadde hatt det store tålmot den gangen ville hun
                  kanskje budsendt meg om en ukes tid og sagt: – Hun er din. Nå nikket hun meg ut og
                  smilte full av ondskap. Jeg gikk.

            Kom tilbake – – –

            Det var natt, jeg visste hun ofte satt alene over drikken om nettene, ble tung og
                  vill og drukken, det hender hun kan brøle og forbanne før hun går til sengs. Ofte
                  må de slepe henne til kammeret. Tausene hennes hadde sovnet nå. Jeg strøk hvert plagg
                  av meg og gikk naken inn til henne.

            Hun forsto straks – og freste. Jeg hadde spilt høyt – og tapt. Jeg hadde hatt en von
                  om at synet av min nakne, unge og sterke kropp skulle få den gamle kvinnens sinn til
                  å mykne. Hun stivnet isteden i hat. Hun sa: – Hvem skal nyte din unge styrke? Skal
                  jeg, eller hun? Jeg, som en gang fikk nyte så mangt, eller hun som ennå ikke har nydt
                  noe –? Hun løftet den lille klokken sin for å ringe på vaktmennene. Da bukket jeg
                  for henne – naken, og gikk.

            Men jeg kom tilbake. Det var ennå høst. Hun satt foran ilden med hornet en natt og
                  gråt. Jeg hadde brukt lange netter på å skjære ut et drakehode som ingen til nå har
                  sett maken til. Jeg er en mester med kniv. Jeg hadde tatt hodet med. Jeg la det foran
                  henne på bordet. Kjeften gapte mot henne. Da sa jeg: – Når du en dag legger ut med
                  ditt siste skip, skal dette drakehodet syne deg vei over havet. Da la hun seg fram
                  over bordet og gråt. Jeg sto lenge hos henne. Hun var nå bare en gammel og liten kvinne.
                  Jeg strøk henne over det fattige håret, hun la sin gamle neve over min. – Ta henne
                  – – sa hun.

            Da jeg hadde takket henne og ville gå – hun løftet hornet til hilsen – skjøt med ett
                  ondskapen opp i de mørke øynene, og hun sa: – Hun skal først tjene et år som taus
                  hos meg.

            Og du må kjøpe henne for sølv.

            Jeg kom meg ut.

            Et år etter var Odny min.

            Men jeg rørte ikke Odny det året vi ventet. Når hun sov ved dørstokken inn til kvinneburet,
                  slik som i natt, sov jeg på trammesteinen inn til svalgangen. De andre på gården kom
                  for å ønske meg til lykke. De smigret meg og sa: – Hun er nok av høy ætt.

            – Nei, sa jeg, – hun er av lav! Det er mitt ønske at hun skal være det. Men mine sønner
                  med henne, skal bli høyættede! Det forsto de ikke. Men det skal de bli! Min kraft
                  og hennes kraft skal skape sønner som skal stige til de store i landet.

            Heming så på meg, han lo lavt.

            Ennå sov Odny, hele gården sov. Hun lå naken. Han pekte på stripene hun hadde på ryggen
                  og sa: – Jeg angrer på det. Det var jeg som lot henne få dem.

            De kom til meg og sa at jeg ikke måtte glemme å tukte henne. – Du må begynne tidlig,
                  sa de. – Husk på at om du ikke tukter en kvinne, vil du ikke kunne stole på at hun
                  blir bare din. Jeg var dum og uerfaren. Jeg tok henne med opp i skogen, lot henne
                  selv bryte pisken og ba henne kle av seg. Hun gråt da – som rett var. Men jeg gjorde
                  det jeg mente var min plikt. Jeg tok feil. Det er riktig at hun skal være lydig. Men
                  det ville hun blitt likevel. Provet for at jeg tok feil er at jeg ikke var glad da
                  jeg hadde gjort det. Alltid siden når jeg tenker tilbake på det, er jeg uglad. Derfor
                  slår jeg henne ikke mer.

            Og så danset vi. Ja, en natt som denne – jeg hadde sagt til Odny: jeg skal aldri slå
                  deg mer – da danset vi om åkeren. Det vil si, hun danset. En dans hun hadde lært i
                  sin barndom i Irland, lett på tå, likesom en fugl hopper, hun duvet med overkroppen,
                  deretter et par lengre steg, og igjen likesom en fugl. Foran henne sprang jeg. Jeg
                  slo takten på et bronsebekken. Det hadde hun lært meg. Så sang hun. En irsk sang,
                  jeg skjønte ikke ordene, men to svaler var nattevåke og skjente over oss. De fanget
                  inn en stump av tonene og ga dem tilbake med kjappe kvink. Skodde over myrene, kyr
                  på beite, de rørte seg tungt, ikke det svakeste pust av vind. Bare vi to. Og klangen
                  av mitt bekken, av hennes myke røst.

            Vi danset om åkeren.

            Dagen etter hadde den skutt aks.

            Hun sa da hun hadde danset ferdig, og jeg løftet henne opp og bar henne over bekkefaret.
                  «Tar du meg med tilbake til Irland –?

            – Det tør jeg ikke, sa jeg. – Der kan onde mennesker komme til å skille oss. Kan hende
                  ville jeg bli solgt som trell?

            Hun nikket, det var sorg både i hennes øyne og i mine. Hun gråt med ansiktet inn mot
                  mitt bryst, men hun kysset meg og lo også. Neste natt danset vi igjen om åkeren. Jeg
                  eide henne første gang.

            Heming bøyde seg og la fellen over henne.

            Hun sov ennå, hele gården sov.

            Vi gikk stille ut.

            Ingen i tunet.

            Dagen var ved å komme, men den sto likesom stille, disen lå ennå over myrene ned mot
                  hovet. Vi så det over den hvite eimen. Det lignet et skip på reise bort.

            – Vet du hvorfor jeg ikke tok henne til eie det året vi ventet på at hun skulle bli
                  fri? spurte han.

            – Nei?

            – De svarte øynene til dronningen der inne hadde sett etter meg fylt av ondskap den
                  nattetimen hun lovte å gi Odny fri. Jeg ville øve meg i selvtukt. Jeg vet at en dag
                  får jeg bruk for den.

            Ennå er det tidlig morgen over gården Oseberg. Ennå sover menneskene her.

            *

            Heming gikk nå føre til et hus nede i bakken, rett opp for en liten dam i elva, der
                  skipet lå fortøyd. Huset var høyloftet og hadde ingen glugger i veggene. Heming skjøv
                  døra varsomt opp og gikk inn. Da jeg kom etter, kunne jeg først ikke se noe. Men da
                  øynene mine vente seg til mørket, så jeg det var strukket stokker veggimellom, i dobbelt
                  mannshøyde. På dem satt det tett i tett med store, urørlige fugler. De hadde hetter
                  trukket over hodene. De hørte vi kom. Alle fuglene vendte hettene i vår retning, uten
                  å kunne se. Også nebbene var surret til, men jeg hørte de hveste. Det var jaktfuglenes
                  hus.

            Heming tok meg lett på den ene armen, og jeg så en mann som lå i en sengebenk og sov.
                  Han hadde en lærhanske om høyre hånd og det var strukket et nett over ham. Det var
                  vel til verge, om en av fuglene likevel skulle komme fri. Mannen var på Hemings alder,
                  tettere i kroppen enn ham, med en utsøkt, nesten forfinet skjeggpryd, og et hår som
                  så ut til å være satt inn med salve. Jeg ville gå nærmere for å se bedre på ham, men
                  Heming stoppet meg. – Hake sover så lett, hvisket han.

            Vi gikk nå ut. Disen lå ennå over myrene. Døra til haukehuset ble stående på gløtt
                  bak oss. Heming sa at Hake er den beste hauke- og falkefangeren både her i hennes
                  rike og enda lenger. Han har vært i dronningens tjeneste fra han var liten gutt. En
                  gang hadde hun sendt Hake like til Bjarmland for å fange en hvit falk som skulle finnes
                  der. Det lyktes for ham. Det er ingen som vet hvor mye sølv Hake bærer i beltet. Jeg
                  tror også han har gravd ned lærposer med sølv og smykker rundt om i skogene.

            Men dronningen gir fuglene sine bort. Ja, når Hake har trenet en hauk så den kan fange
                  en due i flukten, slå seg ned med den, skal til å ete, men ikke får revet duefjærene
                  løs fordi Hake har filt nebbet sløvt så det ikke skjærer, – han spiller på haukelokken,
                  så fuglen motvillig vender tilbake til ham, – – når den har lært det, befaler hun
                  at fuglen skal kles inn i lær så den ikke skamferer noen, og så sender hun den som
                  gave til en mektig mann eller kvinne, – oppe i Trøndelagene, over i Danmark, ja, en
                  gang like til Uppsala. Hun forærte en gang bort tolv praktfulle hauker til Uppsala
                  og fikk en dyktig treskjærer i bytte. Det var lenge før Hakes og min tid. Han lever
                  ennå på gården Oseberg. Hun er vill etter vakker treskurd.

            Heming hadde tatt opp en flis fra bakken og pirket seg i tennene. Han virket nå trett
                  og trist. Jeg følte at om han hadde hatt makt til det, ville han endret et og annet
                  her på dronningens store Oseberg. Da lo han med ett. – Nå har hun sett sin siste haukejakt,
                  sa han. – Den endte sørgelig for henne. Men jeg dro nytte av det som hendte da.

            Det var i fjor høst. Hun sendte bud en laugardag at hun ville til hest og ut for å
                  se haukene jage duer. Vi hadde vært i badstue alle sammen, nå ville vi til jentene,
                  vi hadde ikke stunder og ikke lyst til jakt. Men hun befalte. Så ble det lett fram
                  en kvinnesal og støvet tørket av, gamlemor pakket seg inn i skinn og ble løftet i
                  salen. Hun lignet selv en hauk, trassen, med et nebb som det lyste ild av, og en kjeft
                  som ennå hadde sin styrke og evne i behold. Vi var vel en ti-tolv mann i følget. Hake
                  hadde fjorten av sine beste hauker med.

            Vi visste jo hvor duene gjerne holdt til. En fem, seks mann gikk i ring og skulle
                  jage. Dueflokken steg, Hake løsnet først hettene av to av haukene og kastet dem. De
                  skjøt fart. Gikk opp, dueflokken spredte seg, haukene var sultne, det ble en herlig,
                  vill, men kort jakt. Hver hauk fikk sin. Og så tvang Hake dem tilbake med haukelokken.

            Han svingte lærlappen med fjær over hodet, bjellene klang, så kurret han som en due,
                  deretter utstøtte han et hest, sårt skrik. Det var nesten vondt å se hva som nå hendte.
                  De stolte fuglene som hadde hatt sin frihet en kort stund, kom langsomt flygende tilbake,
                  – lydige, uvillige, som unger som blir ropt inn for å få bank.

            Men da gråt hun – med ett. Jeg vet ikke hvorfor. Jeg aner det kanskje likevel. Hun
                  var ved å falle i uvett, vi måtte støtte henne i salen, da følget langsomt dro tilbake
                  til Oseberg.

            Den natta – jeg forsto det ikke selv, men den anelsen jeg bar på, viste seg å være
                  riktig, – var det at jeg tok det drakehodet jeg nå hadde ferdig, gikk inn til henne,
                  hun satt og drakk – hennes siste haukejakt var over, – og jeg sa: – Dette hodet skal
                  styre skipet ditt på ferden over det siste hav.

            Da fikk jeg hennes løfte om å få kjøpt Odny fri.

            Da jeg kom ut, sto Hake i tunet.

            Jeg må fortelle deg at Hake og jeg lekte sammen som barn. Vi vokste opp ihop. Vi gikk
                  siden sammen til jentene. En gang brukte vi samme taus, og ble ikke usamde om henne.
                  Jeg hjalp ham ofte når han kløv opp til haukeredene for å ta ungene. Han hadde ikke
                  liten makt på gården Oseberg, han var uunnværlig for dronningen. Men det ødela ikke
                  vennskapet mellom oss.

            Eller var det ikke vennskap? Jeg vet ikke.

            Nå sto han i tunet.

            Spurte ikke hva jeg hadde gjort hos henne, og det mislikte jeg. En ærlig mann syner
                  sin nyfikenhet. Han bare spurte: – Kan du hjelpe meg –?

            Han gikk føre over myrene, jeg etter, han prøvde sin makt, sa ikke hva det gjaldt,
                  og det var under min verdighet å spørre ham når ikke han hadde spurt meg. Det synte
                  seg at en av haukene var kommet fri og ikke ville lystre lokken.

            Han ba meg å svinge haukelokken over hodet, så skulle han springe omkring og rope
                  på den. Det hender at det gjør en uvillig hauk så nysgjerrig at den kommer. Og slik
                  nå. Det var høstnatt med fullmåne og skyer i drift. Vi så hauken lå på vingene over
                  oss.

            Da kom den, med ett, – hogg etter mitt hode, jeg kastet meg til side og falt, verget
                  øynene, rullet over på ryggen, hvor var Hake, hvorfor kom han ikke, jeg fikk først
                  ett hogg av haukenebbet, så ett til. Jeg kom opp på kne. Holdt den ene underarmen
                  over ansiktet, leiter etter kniven – men hvor er Hake? Jeg går igjen bakover i myrvatnet
                  med hauken over meg. Kanskje ble det min redning. Fuglen fikk væte i vingene og ble
                  tung. Da griper jeg til med neven, – men hvor er Hake? – jeg klemmer til om fuglestrupen
                  med venstre hånd, i høyre har jeg kniven og får kuttet den ene fuglefoten av. Klemmer
                  hardere til. Den vrir seg, ennå har den én fot igjen, og sterke klør. Jeg kjenner
                  dem, jeg klemmer til så neven visner. Langsomt slapner fuglen mellom fingrene mine.

            Da kommer Hake springende.

            Jeg slipper fuglen.

            Han tar den opp.

            – Du har drept den, sier han. – Det var en av mine beste fugler. Han kastet den fra
                  seg.

            Han gikk nå tilbake til gården og sa ikke mer. Jeg fulgte etter, jeg blødde fra mange
                  risp. Av oss to var han den mektigste. Det var høstnatt med måne over myrene.

            Hake snudde seg mot meg og sa: – Jeg vet hva du gjorde inne hos henne. Og jeg vet
                  hva du fikk.

            Jeg har ikke stolt på Hake siden den gangen.

            – Hva kalte du hauken? spurte jeg da vi var tilbake i tunet.

            – Odny, svarte han.

            Vi skiltes der. Siden har vi talt bare lite sammen.

            Ennå sov menneskene på gården Oseberg.

            *

            Vi gikk nå til grisehuset. I en tom binge med halm i, lå en middelaldrende kvinne
                  og sov. Det var noe rått over henne. Leppene var skilte, tennene mørke, unntatt en
                  eneste som skinte hvit. Håret hang i tjafser, slik en gjerne ser hos griserøktere.
                  Men det var noe ved hodeformen som fikk meg til å mene at hun var en kvinne med uvanlig
                  vilje og forstand. Brystene var høyt buet. Hendene lå foldet over magen. Fingrene
                  virket brutale og sterke som klør. Det kom for meg at med dem kunne hun kvele en okse.

            Heming hvisket: – Det er Arletta. Hun levde sammen med goden oppe i hovet i flere
                  år. Han er en narr og uten dybde i tanken. Når han kledte seg i sitt fineste skrud
                  for å stikke offerdyret og tyde tegnene i blodet, ville han tvinge henne til å gå
                  ut på åkrene og spre møkk. Det var for å håne henne. Men ingen kan uhevnet håne Arletta.
                  Det blir fortalt at hun slaktet en hund og kokte suppe på den. Den narret hun mannen
                  sin til å drikke. Som du vet, hater Odin lukten av bikkje og spyr om han får bikkjekjøtt
                  mellom tennene. Det var en nesten syk hevn Arletta tok. En gode som det lukter slik
                  av at gudene ikke tåler det, er lite tess over offersteinen.

            Og så flyttet hun fra ham og hit ned. Hun sank til griserøkter. Men du vet ikke at
                  hun også ble vår dødshjelper. Hun bærer de fattige døde i myr. Det kan på et vis høve
                  ihop med yrket som griserøkter. Men hun er også blitt utvalgt til å stikke treller
                  når storfolket skal i haug. Det er ingen liten ære. I fjor var hun i Borre og drepte
                  den stavkaren som gammelbonden ville ha med seg på reisen. Hun gjorde det fort og
                  fint. Jeg sto nær ved og så. Du skal høre henne synge dødssangen! Den er vill, heftig
                  og rå. Arletta skal være dødshjelper også når hun der inne går ifra oss.

            Det står, som du skjønner, større age av henne enn av goden som hun forlot. Men hvem
                  her på Oseberg skal følge med i haugen når dronningens dag kommer? Hun selv tier med
                  det. Ikke engang Arletta har fått vite hvem av oss hun vil få befaling om å sette
                  kniven i. Helst blir det en kvinne. Men gamlemor på gården er i stand til å bryte
                  skikken og ta med seg den hun setter størst pris på – kan hende en yngre mann. Jeg
                  skulle nå likevel gjette at griskheten i henne seirer til slutt. I valget mellom å
                  følge sin innerste lyst eller å spare godset for ætten, tror jeg det siste draget
                  i henne seirer. Det ville være godt om så var. Da blir det en gammel utslitt trellkvinne
                  som Arletta skal stikke.

            Men vi vet ikke. Tenk på dét. Vi vet ikke. Vi går her og ser dronningen visne bort
                  og tørke inn, hun hardner på en måte, men blir også veikere – dagen nærmer seg, haugen
                  er kastet opp, der nede venter skipet, – men hvem av oss skal følge henne? Her går
                  Arletta. Arletta med sitt harde smil – en kald vennlighet, en tørr latter, en stemme
                  som nok vil få deg til å kjenne et streif av ekkelhet når du hører den – og hun later
                  som hun vet mer enn hun virkelig gjør: hun vil ha oss til å tro at hun kjenner navnet
                  på den hun skal stikke. Men at hun tier med det.

            Vi er kommet til å hate og mistro hverandre her på gården Oseberg. Mann og kvinne
                  kryper tettere sammen når mørke og kveld kommer og trøster seg med at det blir ikke
                  oss. Men kanskje, – hva vet jeg – tenker begge at om det blir en av oss, la det da bli den andre. Jeg tror også at de sterke og de veike,
                  de gode og onde, nå blir merket som sauene før slakt og skilt ut. Jeg vet at noen
                  tenker: – Skulle det hende at dronningen vil ta min hustru fra meg, da trer jeg fram
                  og sier: – Du er bedre tjent med meg og min hjelp på den ferden du nå skal legge ut
                  på.

            Vi liker ikke å stå ansikt til ansikt med Arletta. Men hun liker å stå ansikt til
                  ansikt med oss. Da hender det hun flekker lepper. En dag gikk hun steg for steg etter
                  sin egen husbonde, – hennes tidligere, goden ved hovet, narren med fett i håret, kledt
                  i et skinn han har farget rødt, – steg for steg, sa ikke noe, men fulgte ham like
                  til kvelds. Da endelig lo hun – og gikk.

            Svetten sprang ut over hele kroppen hans.

            Det høres jo ikke rimelig ut at den gamle der inne skulle velge goden til å følge
                  seg på ferden. Men hvem vet? Hun er troende også til det.

            Heming la en lett hånd på min ene underarm og pekte. Da så jeg at bak Arletta – som
                  sov dypt, med en merkelig trygghet over seg i søvnen – lå en annen, eldre kvinne.
                  Også hun sov. Ansiktet var innsunket, hun måtte være døden nær, armene magre, med
                  tydelige sener under huden som fortalte om et langt liv i slit. Håret var hvitt, munnen
                  åpen, med spisse, kvasse tenner. Hun hadde kort pust.

            – Det er Otta, sa Heming lavt. – Hun tror hun skal bli ofret når den gamle der inne
                  dør. Det er ingen urimelig tanke. Hun skal jo likevel snart dø? For Otta ville det
                  bli en ære. Når vi likevel ikke kan få oss til å tro det, skyldes det at det ikke
                  ligner den gamle å handle slik andre ville handlet. Otta var hårkjemmerske for dronningen
                  i sin tid. Men så begynte hun å få svekket syn, og fingrene ble for stive. Da ble
                  hun sparket ut og fikk i stedet arbeide i grisehuset. Vi hadde en gammel kvinne til
                  av det slaget på gården. Hun hette Kanga. Kanga var dørstokksoverske for dronningen
                  i mange år. Men så gikk det med Kanga som med Otta, – for gammel, og derfor bort.
                  Begge endte i grisehuset.

            De hadde hatt så mye godt sammen, de to. Et langt liv hadde de stått makten nær gjennom
                  det arbeidet de utførte. Nå bar begge på en skarve von om å bli den ene utvalgte som
                  skulle få følge dronningen i skipet. Da kom de i slagsmål.

            Har du sett to gamle, halvnakne kvinner slåss? Sverge og forbanne, sparke hverandre,
                  lugge, ikke lenger med en klar tanke, bruke de siste kreftene de har for å tyne den
                  andre? Det var vinter og snø. De rullet rundt i snøen. Vi sto omkring og skrek av
                  fryd. Kanga satte kneet i underlivet til Otta, hogg tak i hårtjafsene hennes, løftet
                  henne halvt opp. Da fikk Otta vridd seg rundt og satte tennene i underarmen til Kanga.

            Hun slapp ikke taket. Kanga kjempet og slo, Otta holdt tak med tennene, blodet begynte
                  å sive ut av underarmen – og snart av hele Kanga. Hun blødde i hjel mens vi så på.

            Hun var da heller ikke stort verdt.

            Og så tror Otta at hun blir den utvalgte og maser seg til å få sove hos dødshjelperen
                  Arletta og dyrker henne som en trellkvinne dyrker sin dronning. Hun har rispet opp
                  huden i brystet så det er blitt et arr der. Det peker hun på og ler lykkelig.

            Hun er gammel og stygg.

            Eller er hun gammel og vakker –?

            Vi så begge på henne, og heller ikke jeg visste lenger om hun var stygg eller pen.

            Vi gikk stille ut fra grisehuset.

            *

            Ennå hadde ikke dagen våknet over gården Oseberg. Det var som morgenen sto stille,
                  tre og sky var uten vind, graset tidde, doggen hang med tunge, rå perler på stråene.
                  En og annen fugl lå over oss. De to svalene som hadde forfulgt meg da jeg kom hit,
                  strøk igjen på kvasse vinger over hodene våre med såre kvink. Et større dyr som jeg
                  bare ante omrisset av, kom ut fra et skogholt, krysset et åpent jorde og ble igjen
                  borte i dis.

            Husene var lave og mørke. Ennå var ingen røyk å se fra ljorene, torvtakene fløt i
                  ett med haugene bak. Ikke ett steg var å høre uten Hemings, og lite hans. Ikke én
                  stemme, uten våre. Også de lave, som vi var skremt ved tanken på at pusten fra leppene
                  våre kunne blåse bort støvet fra et redskap ingen hånd hadde rørt på lenge.

            Han gikk nå foran meg opp til et lite skur som lå for seg selv oppe i bakken. Bak
                  det, gravd inn i selve skråningen, var en jordkjeller. Det var ingen dør dit inn,
                  men en stor, mørk åpning i muren. På en slede der inne lå en eldre mann og sov. Heming
                  hvisket: – Det er Bjørnar.

            Heming sa at om sommeren sover Bjørnar i dette skuret, om vinteren kryper han inn
                  i jordkjelleren og har sitt leie der. Han er en av arbeidsmaurene her på gården Oseberg.
                  De er nok frie menn. De kan ikke selges, heller ikke står de utenfor loven, slik trellen
                  gjør. Men hva annet kan en krok som Bjørnar gjøre enn å arbeide på gården der han
                  er født og ta imot det han blir bydd. Det hender slike som han stikker av. Da blir
                  de gjerne jaget heim av andre bønder. Eller, – det hender ofte – bøndene bytter bort
                  en sånn arbeidsmaur i en hest. Menn som Bjørnar får det de trenger for å holde liv
                  i filleskrotten sin, en lusing i ny og ne, et spark i enden. Mange finner seg et kvinnfolk
                  og får unger. Så ender de i et myrsøkk når timen kommer. Vi har vel en tretti, førti
                  av dem bare her på Oseberg. De ér likesom ikke, forstår du. Jeg kan ikke fortelle
                  deg hvor de sover alle sammen, jeg vet det ikke. Det er sjelden vi bryr oss med å
                  telle dem opp.

            Vi ble stående og se på Bjørnar – han var liten og mager, med hvitt, tistrete skjegg,
                  tannløs, en blå tungespiss stakk ut og gjorde at ansiktet fikk både noe artig og noe
                  heslig ved seg. Hendene var unaturlig store. Han hadde et bredt arr tvers over innsiden
                  av venstre hånd.

            – Det er fra den gangen hun der inne skar ham opp, sa Heming. – Jeg vet ikke hva det
                  gikk av henne da. Et hugsviv kanskje, hun kom skrikende ut fra koven sin en kveld
                  og ropte at vi skulle føre inn til henne en eller annen som hun kunne skjære opp.
                  Det var det samme hvem. Vi torde ikke annet. Vi tok Bjørnar og bandt ham. Bar ham
                  inn, åtte mann, ikke åtte fordi han var tung, men fordi mange var nyfikne og ville
                  se hva som nå skulle hende. Hun forlangte straks at vi skulle kutte tauene. – Stå
                  ubundet! sa hun. – Du rører ikke et lem mens jeg skjærer deg opp! Ellers dreper jeg
                  hesten din. Så gjorde hun et fort kutt tvers over handa hans med en kvass kniv. Han
                  rørte seg ikke.

            Siden lo hun.

            Vi lo også.

            Bjørnar fikk lov å gå.

            Fortalte jeg at han hadde en hest? Han skal ha vrøvlet om alt da han var ung at han
                  ville eie en hest før han døde. Han tenkte seg på vikingferd til Irland for å røve
                  sølv og kjøpe hest når han kom heim. Men du forstår jo at han ikke var av det slaget
                  som ble tatt med når de dro ut. For hvem skulle stå her i bakkene og grave, om ikke
                  han og hans? Han ble her. Det kom ofte storfolk hit. Fra Danmark og Uppsala, Skiringsal
                  og Agder, jeg vet ikke hvor fra. Men jeg tror Bjørnar ikke engang så opp. Han sto
                  bøyd over hakke og spade og drømte vel om en hest.

            Så hendte da det, forstår du, at han fant sølv på et sjølik. Det var i hvert fall
                  den forklaringen han selv ga. Da kjøpte han en gammel hest. De to bodde sammen her
                  i jordkjelleren. – Nå har Bjørnar fått seg kjerring, lo vi andre. Han pusset merra
                  og begynte å kjemme sitt eget hår også. De gikk i følge til hovet, de to – men ikke
                  inn, heller ikke Bjørnar, han er ikke gudelig, han sto ute blant folk på volden og
                  tygde kvae og spyttet og var storkar med hest. Men så ble han enkemann.

            Det kjentes så – for oss, og vel også for ham. Lodin, det trynet, hivde trolldom over
                  hesten. En morgen lå den død i stallen. Jeg nevnte det visst for deg? Det var vel
                  så at Lodin ville syne sin makt, men makten var ikke så stor at han torde utmane dronningen
                  eller oss. Det ble Bjørnar. Fra da av ble Bjørnar litt tussete. Han ville reise haug
                  over hesten. Vi andre ville styrte den i myr. Men nei, Bjørnar gravde den ned i en
                  bakke. Og han sier at der vil også han ligge når dagen kommer.

            Vi får nå se. Det blir ikke Bjørnar som avgjør det, han har ingen ætt som kan gripe
                  inn og sette hans vilje igjennom. Det skulle ikke undre meg om hun der inne tar ham med seg. Hun er jo mannfolk-kåt. Og en mann er en mann, om han nok er gammel, – dessuten
                  er Bjørnar lite arbeidsfør på sine eldre dager. Det er ikke mange sølvklumpene du
                  kan veie opp med ham.

            Jeg misliker å huske at vi drev ap med Bjørnar etter at hesten hans døde. Det var
                  kanskje slik – jeg tror jeg tør si det – at vi var redde for Lodin og smigret ham
                  ved å plage Bjørnar. En laugardag da alle hadde vært i badstue, vi hadde sett jentene
                  nakne og var i godt lune, ble vi enige om å fortelle Bjørnar at han skulle få ny hest.
                  Men det var ikke så enkelt å lure ham til å bite på. Som alle jordtreller er han mistenksom.
                  Vi ble enige om å sende Odny ned til ham. Henne hadde han godhet for. Hun nektet først.
                  For ikke å bli utledd av de andre, måtte jeg minne henne på den pisken hun hadde fått
                  smake. Da gikk hun. Hun sa til Bjørnar at den gamle der inne angret seg for det kuttet
                  hun hadde gitt ham. Derfor hadde hun kjøpt et øk som nå skulle bli Bjørnars.

            Da kom han. Men først staset han seg opp, – skar skjegget til så det sprikte ut i
                  to totter, en på hver side av hakespissen. Vætet håret, ristet vel noen lus ut, vrengte
                  vamsen, heiste broka opp med reim så den satt bedre. Og til slutt – det så vi, strøk
                  han jord av nevene og kom.

            Han gikk alltid gjennom den vesle smetten mellom årestua og kvinneburet når han kom
                  fra skuret sitt og skulle opp i tunet. Der sto to mann klare i andre høgda og slo
                  en holk med rå hestegjødsel over ham.

            – Det var en god begynnelse – –! lo vi. – Hestemøkk i dag, hest i morgen –!

            Men jeg var ikke glad den kvelden.

            Heller ikke Odny. Da natta kom, ville hun ikke danse med meg om linåkeren.

            Heming og jeg gikk tilbake opp i tunet. Disen var nå ved å lette over myrene, snart
                  kom dagen. Heming pekte og sa at det lange, lave skuret der er soverom for saumarjentene.
                  Det huset i skogkanten er smedens, og i hytta bak den bor mannen som skjærer pilene
                  til. Smågårdene kan vi ikke se herfra. De ligger inne i skogen. Bøndene kommer ofte
                  hit og arbeider. De kan ikke ta seg mye til uten å spørre om tillatelse. Kjerringene
                  deres er likesom gjennomsiktige – de fleste, men noen stjeler flesk og blir tjukke,
                  og en og annen har en mann som er såpass til kar at han skaffer mat ved å drive en
                  elg ut i en av dyregravene.

            Ungene på smågårdene pleier å daue tidlig. Men så er det jo en hærskare av dem og
                  nok å ta av.

            Nei, jeg mislikte det med Bjørnar. Vi hadde vært venner, vi to. Nå stolte han ikke
                  lenger på meg. Han snudde ryggen til når jeg kom.

            Jeg orket det ikke og gikk til ham og sa: – Du skal få den spennen jeg har om livet!
                  Jeg har en spenne i et belte om livet. Den skal visstnok ha stått på en slik skinnbunke
                  med skrift som det er flere av over i Irland, og noen i Danmark. Skinn over skinn,
                  sydd sammen i ryggen, holdt ihop av en spenne foran. Jeg har hørt folk si at de som
                  stirrer lenge på slike skinn kan bli kloke av det. Jeg sa til Bjørnar: – Du skal få
                  spennen min, så kan du kjøpe deg en ny hest.

            Han tok spennen mellom de slitte fingrene sine og så på den. Så lot han meg få den
                  tilbake. Han ristet på hodet.

            Orket vel ikke mer.

            Heming åpnet kappen og skjøv linet til side. Et belte som han bar om nakne livet,
                  var holdt sammen av en praktfull spenne av sølv, med et vakkert mønster av små blanke
                  steiner. – Jeg er redd den skal bli stjålet, sa Heming. – Derfor bærer jeg den alltid
                  på meg.

            Hun der inne kan tenkes å ville ha den med seg når hun skal i haug. Men det kommer
                  jeg til å nekte.

            – Har du funnet den på et sjølik? spurte jeg.

            – Nei, sa han, – jeg ville øve motet mitt ved å gjøre noe andre ikke torde. Det kan
                  komme godt med å vite at du holder mål. Jeg gravde den ut en høstnatt i haugen til
                  en storbonde borte i Borre.

            Ennå sov alle på gården Oseberg.

            *

            Heming pekte opp mot et velstelt, lite hus i skogkanten, og jeg forsto at det var
                  det siste vi skulle inn i på vår vandring før dagen kom. Døråpningen her var høyere
                  enn i de fleste andre hus på gården Oseberg. Vi kunne gå inn uten å bøye hodene. Det
                  første øynene mine falt på var en stokk som var lagt over to bukker. I den var det
                  hogd inn en rekke med kniver av ulik størrelse, syler og andre kvasse jern. Ved siden
                  av stokken lå en mann på noen skinn og sov. Han hadde en høy panne som var smalest
                  nede ved øynene og videt seg så sterkt ut øverst at det virket nesten skjemmende.
                  Det ene øyet var åpent. Det kunne se ut som han var våken også når han sov. Men pusten
                  hans fortalte at han var dypt inne i en rolig og vel også lykkelig søvn.

            Heming hvisket at dette var treskjæreren Einride, han som dronningen fikk kjøpt i
                  Uppsala for de falkene hun sendte dit. Men du må ikke forstå det som Einride er noen
                  trell her. Tvert om – han er nok den frieste mann på gården Oseberg, nest etter meg.
                  Han sier sine meninger til alle, også til henne – han med milde ord, jeg med kvasse,
                  når jeg blir sint. Heming snudde seg mot meg og smilte.

            Og nå så jeg at det store rommet var nesten fylt av utskårne ting, ferdige eller ennå
                  i arbeid, drakehoder og sleder, ormer som snodde seg, kvinneåsyn, menn som kjempet
                  med ulver, og Odins sterke, noe heslige trekk. – Dette er Einrides ting, sa Heming
                  og pekte. – Og dette er mitt.

            Jeg visste jo at Heming var treskjærer, – det drakehodet han hadde gitt dronningen,
                  var hans eget verk. Men smålåten tidde han helst med sin egen evne. Han kjente den
                  og var fylt av en stolthet som ikke trengte å støtte seg til skryt. Med stor ro synte
                  han nå sine ting fram. Ikke så mange – men alle med en vill kraft i seg, som kunne
                  virke skremmende, om en festet øyet for lenge til treet. Han pekte på et hjul som
                  ennå var under arbeid. – Jeg holder på med en vogn, sa han. – Meningen er at en dag
                  skal jeg kjøre til hovet med den.

            Jeg så på ham: hadde det ikke streifet meg denne tidlige morgentimen, mens han fulgte
                  meg fra ett menneske til et annet, fra hus til hus, at bak hans rolige, litt trege
                  vesen, bak vennligheten og den fine måten han førte seg på, lå en vill, nesten syk
                  kraft? Kjøre i vogn til hovet? At de bar den, det visste alle, – med Odins utskårne
                  hode i vognsetet, stort følge, dansere foran, paukeblåsere på sidene og bak. Kanskje
                  fikk også en mektig mann eller kvinne i sin alderdoms høst dele sete med goden som
                  satt i vognen og var stenket over med blod. Men å kjøre med den, – la hjulene trille
                  over steinet mark, over stokk og stubber? Ingen på gården Oseberg ville tro det.

            Hva jeg trodde, måtte jeg skjule i mitt dype hjerte, også for ham.

            Heming så på meg og smilte lett. Så løftet han hjulet opp og snudde det rundt, synte
                  fram en linje som smøg seg halvt i skjul gjennom veden, ringet seg om rose og orm.
                  Deretter la han hjulet litt trett til side.

            – Kvae? spurte han og lette fram en klump fra posen i beltet, brøt av og bød meg først.
                  Tygde for å slappe av, gikk mot døråpningen, men kastet et fort blikk på Einride som
                  ennå sov. – Jaja, sa han til meg, – også han.

            – Hva mener du?

            – Heller ikke Einride tror at hjulet en gang skal kunne trille herfra til hovet. Men
                  vet du hva det er jeg ikke kjenner meg viss på?

            – Nei?

            – Om det er til hovet hjulet bør trille.

            Vi satte oss på den høye dørstokken og talte lavt sammen. Jeg hadde tatt skoene av
                  og lagt dem ved siden av meg i graset. Doggen kjølte de nakne tærne mine. Heming satt
                  og så ned. Jeg følte et sterkt vennskap for ham, og jeg tror at han kanskje hadde
                  den samme kjensle for meg. Varmen fra den unge kroppen hans gjorde meg glad. Ellers
                  kjenner jeg meg alltid uvel når jeg kommer for nær en mannskropp.

            – Jeg er fakkelbærer, sa han og smilte, – men uten fakkel. Den trenger jeg ikke. Jeg
                  kutter i ved når andre sover og er lykkelig ved det. Men jeg vil ikke at min treskurd
                  skal graves ned sammen med det gamle liket.

            Han sprang opp – til nå hadde jeg ikke sett ham slik. Det slo en ild ut av øynene
                  hans, da jeg reiste meg, tok han i skjortelinet mitt og ristet meg. – Forstår du?
                  sa han lavt og hett. – Einride der inne – så klok han er, så fin en kar, min venn
                  i livet og i døden, han bare stirrer dumt på meg når jeg skriker til ham at dronningen
                  ikke har lov til det: å grave vår tanke og vår tause drøm ned i jord for å la det
                  råtne der. – Nei! skriker jeg. – Jo! svarer han. – Skal ikke Odin strekke en neve
                  ut og la Valhall åpne seg for henne, sier han, – enda hun er kvinne, og bare ytterst
                  få kvinner slipper dit inn? Er det ikke en heder hun syner oss, en ære vi får?

            – Nei! skriker jeg.

            For det er det ikke. Jeg kutter i tre fordi jeg er glad eller uglad, kanskje fordi
                  noen har såret meg med harde ord. Jeg, en sønn av alt over meg og om meg, et barn
                  som skal vokse ut av en dyp sorg! Jeg kutter når jeg selv vil! Jeg kneler ikke for
                  en dronning. Min tanke er min – jeg bøyer meg ikke, hun skal ikke få lov å stjele
                  mine ting fra meg og grave dem ned i jord. Jeg kan, om jeg selv vil det, kaste hjulet
                  mitt i havet og la det seile bort. Og tro meg: en dag tar det land på en kyst langt
                  borte, og en kvinne kommer og neier for hjulet, fordi hun aner at en ung mann skar
                  det til. Og så ruller hun det bort, ruller og ruller, springer og springer, og en
                  dag er hun hvithåret, og hjulet legger seg til hvile i graset, og hun lener hodet
                  mot treverket og sovner inn i døden der. Det har jeg rett til å tro. Men jeg lar ikke
                  henne der inne grave mitt arbeid ned.

            Han sto foran meg – så vakker, ung og sterk, så hinsides vår hederlige skikk og vår
                  trette vane. Jeg følte en sterk godhet for ham.

            Da gol en hane.

            Nå våknet menneskene på gården Oseberg.

            Han bøyde hodet og sa: – Min vei er tung.

            Vi gikk for å møte menneskene.

            *

            Det hvite morgenlyset lå nå over gården Oseberg og over haugene omkring. Disen nede
                  i myrene var dunstet vekk, røyken tok til å stige fra ljorene, og menneskene her begynte
                  å sige til i tunet. Der sto de: menn fra smågårdene, kvinner nesten gjennomsiktige
                  i sin usle magerhet. Unger i mengder, sultne, likevel som villroser i rødt og med
                  en ilter styrke. Andre hvite, små skapninger, med varsler om snarlig død i sine grå
                  øyne. Her sto Lodin med sin skamskårne munn. Han så ikke på meg, – ante han likevel
                  at jeg i en tidlig time hadde sett ham? Her Arletta, kraftig, ustelt og stygg. Gamle
                  Otta ved hennes side, Hake med lærhansken, gamle Bjørnar, som virket uvennlig og trist.
                  Og der sto Einride.

            Einride var en stor, stolt og vakker mann, gammel og helt uten hovmot, han hilste
                  med et vennlig nikk. Pilemesteren måtte det vel være som nå kom springende, saumarjentene
                  kniste og gjespet med søvn i øynene, gjeterguttene kom, et par vaktmenn med våpen,
                  og Heming.

            Heming går mellom to rekker av kvinner og menn, bronsebekkenet bærer han i venstre
                  hånd og slår på det med høyre. Bak ham Odny, velstelt, vennlig og ung. Hun danser
                  med lette trinn. Så kommer jeg. Dørene dit inn springer opp. Heming og Odny trekker
                  seg tilbake.

            Det er fire vaktmenn i forhallen, men ingen kvinne, de hilser ikke, heller ikke jeg.
                  Vi hører et slag fra et bekken der inne fra. Så skyver en av vaktmennene, – han er
                  likesom uten åsyn, hår og skjegg er skåret til så huden virker som voks – han skyver
                  dørene opp til hallen. Jeg går dit inn.

            Der sitter hun – alene, en gammel kvinne, ikke så streng å se til som jeg hadde trodd.
                  Dørene blir skjøvet igjen bak meg. Hun bøyer hodet lett til hilsen, nesten kvinnelig
                  mykt, trass i sin høye alder. Jeg bukker verdig, ikke for dypt.

            Dette er Åsa, dronning til Oseberg, hun har et ulveskinn trukket opp om skuldrene.
                  I åpningen under hakespissen, der skinnet ikke dekker henne til, ser jeg inn på naken
                  hud. Hun er sterkt rynket. Hun har noe blast i øyekrokene. Men det er en større kraft
                  i henne enn det veike ytre kan gi inntrykk av, – og noe farlig bakerst i blikket,
                  likesom et øye gjemt i øynene, og det iakttar meg. – Har du skjult våpen i klærne?
                  spør hun. Stemmen er ru. Jeg rister på hodet.

            – Vil du ta av deg kappen?

            Jeg gjør det, rister den, hun nikker, men er likevel ikke tilfreds. Så tar jeg også
                  skjortelinet av og står foran henne med naken overkropp, men ennå er hun ikke helt
                  overtydd om at jeg ikke skjuler et våpen på meg. Jeg smyger da også hoser og brok
                  av og står foran henne i det siste lin. Rister klærne, vender meg om, hun nikker endelig
                  tilfreds og sier: – Kle på deg.

            Jeg gjør det.

            Hun byr meg å sitte.

            Hun har slappet av i ansiktet, det er nå noe mindre spent. Hun slår fort og skarpt
                  på et lite bronsebekken på bordet. Før jeg får tid til å snu hodet, kommer en ung
                  taus inn med to horn. Dronningen til Oseberg byr meg det ene. Tausa har allerede funnet
                  sin vei ut.

            Jeg sitter nå bare en armlengde fra henne, mellom oss er bordet, bak oss åren, der
                  ulmer det i noen glør. Det er en vakker og stor hall. Det er rikelig med skinn på
                  jordgolv og vegger. En hvit ulvepels ligger ved føttene hennes, og hvite ulver er
                  sjeldne. Noen fat av sølv er satt fram på bordet, vel bytte fra fjerne land. I det
                  ene er det stukket ned noen nyperoser, og det undrer meg.

            – Ta en, sier hun.

            Jeg prøver, men tornene får rosene til å henge sammen, og alle følger med opp. Hun
                  plukker da lett en rose fra fatet med sine gamle, men likevel så kjappe fingrer. –
                  Fest den til kappen, sier hun. Jeg gjør det.

            Stemmen hennes har nå klarnet, den er ikke lenger så ru. Hun forteller at røttene
                  til disse nyperosene hadde sønnen hennes, Halvdan, med heim fra Irland sist han kom
                  tilbake fra vikingferd. Det var gått slik til at en munk, som de sier der borte, hadde
                  sagt før de slo ham ihjel, at ta en rose med til din mor i ditt eget land, og si at
                  jeg tilgir sønnen. Det hadde skremt Halvdan. Han førte roserøttene heim i en pose
                  med torv.

            Det forteller hun meg og smiler – så bryter hun tvert av og ser på meg. Med ett hardner
                  blikket – og så gråter hun. Jeg vet ikke hvorfor. Hun snur seg bort. Stryker seg over
                  kinnet og kaster så med ett sine kjensler i havet, er dronning igjen da hun vender
                  seg mot meg og spør:

            – Er øyeblikket kommet til å tale ut?

            Jeg nikker til henne.

            Hun taler lenge.

